text: Mandag aften stjal tre ukendte gerningsmænd to værdibokse fra en post lastbil i Fjerritslev. Tyveriet skete lige ved byens posthus ved 18-tiden på Jernbanegade 7. Ifølge Nordjyllands Politi, så havde chaufføren ladet bagsmækken på lastbilen stå åbent, mens han var inde på posthuset, og så var det nemt for gerningsmændene at tage de to værdibokse med et endnu ukendt beløb i. Efter tyveriet stikker de tre gerningsmænd af i en guldfarvet, firedørs bil. Ellers er der intet signalement af tyvene. - Vi har haft masser af patruljevogne deroppe, men vi har endnu ikke fundet nogle spor af bilen, så vi vil meget gerne høre fra vidner, der har set den guldfarvede bil eller noget mistænkeligt i byen, siger vagtchef ved Nordjyllands Politi Bruno Brix til TV2/Nord. Eneste spor, Nordjyllands Politi har, er noget blod fra den ene af tyvene, der slog sig i forbindelse med tyveriet. Har du set eller hørt noget, så kan du kontakte politiet på telefon 114.
summary: Værdibokse stjålet fra lastbil.